บล.โกลเบล็ก มอง SET แกว่งในกรอบ 1,250-1,300เด้งรับนโยบายกระตุ้นบริโภค-แรงซื้อ LTF-RMF หนุน
บล.โกลเบล็ก มอง SET แกว่งในกรอบ 1,250-1,300 จุด เด้งรับนโยบายกระตุ้นบริโภค-แรงซื้อ LTF-RMF หนุน
27 ธ.ค. 2558

น.ส.วิลาสินี บุญมาสูงทรง ผู้อำนวยการฝ่ายวิเคราะห์ บริษัทหลักทรัพย์ โกลเบล็ก จำกัด หรือ GBS เปิดเผยว่า แนวโน้มภาวะตลาดหุ้นไทยได้รับปัจจัยบวกจากกระทรวงการคลังเตรียมออกมาตรการภาษีเพื่อกระตุ้นการบริโภคได้แก่การให้ลดหย่อนภาษีเงินได้ไม่เกิน 15,000 บาท สำหรับการซื้อสินค้าและบริการระหว่าง 25 – 31 ธันวาคมนี้ เป็นนโยบายเพิ่มเติมจากมาตรการเดิมที่เป็นการลดหย่อนภาษีสำหรับการท่องเที่ยว และที่พักโรงแรมในประเทศ ระหว่าง 16 ธันวคม 2557 – 31 ธันวาคม 2558 อีกทั้งยังมีเม็ดเงินจากการซื้อกองทุน LTF และ RMF ในช่วงปลายปี และการทำ Window Dressing ก่อนปิดงบปลายปีนี้ของนักลงทุนสถาบัน
ส่วนปัจจัยที่มองว่ายังคงกดดันดัชนีตลาดหุ้นไทย คือการส่งสัญญาณชัดเจนว่าธนาคารกลางสหรัฐจะทยอยปรับขึ้นอัตราดอกเบี้ยต่อเนื่องแบบค่อยเป็นค่อยไป ซึ่งส่งผลกระทบกับ Fund flow  รวมทั้งราคาน้ำมันที่อยู่ในระดับต่ำกว่า 40 ดอลลาร์สหรัฐต่อบาร์เรล จากภาวะอุปทานล้นตลาด โดยมีแนวโน้มทรงตัวในระดับต่ำต่อเนื่องในปี 2559
ด้านนายชัยยศ จิวางกูรผู้อำนวยการฝ่ายวิเคราะห์หลักทรัพย์ บล.โกลเบล็ก จำกัด ประเมินกลยุทธ์การลงทุนใน SET ว่า ดัชนีตลาดหุ้นไทยจะแกว่งตัวในกรอบ 1,250 – 1,300 จุด และมีปริมาณการซื้อขายเบาบางลง เนื่องจากใกล้ช่วงวันหยุดยาวในเทศกาลคริสต์มาส ซึ่งนักลงทุนต่างชาติชะลอการลงทุน อย่างไรก็ตามคาดว่าจะมีเม็ดเงินจาก LTF-RMF และการทำ Window dress ก่อนปลายปีจะเป็นแรงหนุนไม่ให้ดัชนีปรับลงลึกมาก
ดังนั้นแนะนำกลยุทธ์การลงทุน Selective Buy ในกลุ่มที่ปัจจัยบวกสนับสนุน ได้แก่ กลุ่มขนส่งและโรงแรม ได้ประโยชน์จากช่วงไฮซีซั่นของการท่องเที่ยวและราคาน้ำมันที่ลดลง ช่วยให้ต้นทุนเชื้อเพลิงต่ำลง แนะนำ AOT,  BA ,AAV,  THAI,  CENTEL และ MINT เช่นเดียวกับกลุ่มค้าปลีก ที่เข้าสู่ช่วงไฮซีซั่นของการจับจ่ายใช้สอยปลายปี และมาตรการภาษีกระตุ้นการใช้จ่าย แนะนำ HMPRO BIGC ROBINS  CPN,  COM7 และ SPVI